ABC จ่อขายคอนโดหรูย่านสุขุมวิท หวังดันรายได้ทะลุเป้า 2 พันลบ.
ABC เปิดขายคอนโดฯหรู "ABOVE Sukhumvit 39" วันที่ 9 ก.ย นี้ หวังหนุนรายได้ทะลุเป้า 2 พันลบ.
26 ส.ค. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า บริษัทเตรียมเปิดขายโครงการ Above Sukhumvit 39  คอนโดมิเนียมหรูระดับพรีเมี่ยมในซอยสุขุมวิท 39 ในวันที่ 9 ก.ย. 59 หวังปิดการขายโครงการมูลค่า 2,500 ล้านบาทภายในปีนี้
“มั่นใจว่าจะได้รับการตอบรับจากผู้บริโภคและนักลงทุนที่เล็งเห็นถึงมูลค่าเพิ่มในระยะยาว ขณะที่คาดหวังยอดจองซื้อ 70-80% ของทั้งโครงการ จากผลตอบรับของนักลงทุนที่เข้ามาลงทะเบียนล่วงหน้า โดยโครงการดังกล่าวเน้นเป้าหมายไปยังกลุ่มผู้ปกครองนักเรียนนานาชาติ ชาวต่างชาติ นักลงทุนทั่วไปที่มีกำลังซื้อสูง”นายจิรภัทร กล่าว
โครงการดังกล่าว เป็นอาคารสูง 25 ชั้น จำนวน 41 ห้อง โดยเป็นรูปแบบ Luxury Penthouse ขนาด 286-341 ตารางเมตร มูลค่าโครงการกว่า 2.5 พันล้านบาท ราคาขายเริ่มต้นที่ 150,000 บาท/ตารางเมตร มีจุดเด่นด้าน Space ที่มีจำนวนพื้นที่ที่มากกว่า เมื่อเทียบกับโครงการโดยรอบ ,ทำเลที่ตั้งที่สามารถเดินทางเข้าออกได้หลายเส้นทางทั้งจากเส้นสุขุมวิท เพชรบุรี อโศก 
ด้าน Lifestyle ที่ตอบสนองการใช้ชีวิตที่สะดวกสบายใกล้ห้างสรรพสินค้า โรงแรม โรงเรียน มหาวิทยาลัย และโรงพยาบาล และราคาที่น่าลงทุนเนื่องจากเมื่อเทียบกับคู่แข่งจะมีราคาถูกกว่า 30-40% และ Facility ที่ครบครัน ทำให้บริษัทมั่นใจว่าจะได้รับการตอบรับอย่างดีเยี่ยมจากผู้บริโภคและนักลงทุนที่เล็งเห็นถึงมูลค่าเพิ่มในระยะยาว
นอกจากนี้ โครงการ Above Sukhumvit 39 เป็นโครงการที่จะสร้างรายได้หลักและผลักดันให้รายได้ปีนี้เติบโตมาที่ 2 พันล้านบาทได้ตามเป้าหมาย และจะช่วยล้างขาดทุนสะสมหมดทันทีหลังบริษัทรับรู้รายได้จากการขายห้องชุด
“แนวโน้มผลการดำเนินงานในปีนี้คาดว่าจะสามารถเทิร์นอะราวด์ได้อย่างแน่นอน เพราะบริษัทจะมีรายได้ที่โครงการ ABOVE Sukhumvit 39 ซึ่งให้ผลตอบแทนโครงการกว่า 50% และโครงการอื่น ๆ ในมือซึ่งจะทำให้บริษัทมีผลงานเติบโตอย่างโดดเด่น สามารถล้างขาดทุนสะสมได้ภายในปีนี้
 
ด้านราคาหุ้นบริษัท แอสเซท ไบร์ท จำกัด (มหาชน) หรือ ABC ณ เวลา 12.38 น. ราคาอยู่ที่ 0.47 บาท บวก 0.03 บาท หรือ 6.82% ด้วยมูลค่าซื้อขาย 9.5 ล้านบาท 